Leo Komarov

Leonid "Leo" Komarov (sündinud 23. jaanuaril 1987 Narvas) on vene ja ingeri päritolu Soome jäähokimängija, kes mängib ründajana KHL-i klubis Peterburi SKA.

Soome kõrgliigas debüteeris Komarov hooajal 2005–2006 klubis Ässät. Aastatel 2006–2009 mängis ta Soome kõrgliiga klubis Lahti Pelicans. Seejärel liitus ta KHL-i klubiga Moskva Dinamo. Aastatel 2012 ja 2013 võitis ta Moskva Dinamoga Gagarini karika.

2006. aastal valis Toronto Maple Leafs ta NHL-i draftis 180. valikuna. NHL-is debüteeris ta Maple Leafsi meeskonnas hooajal 2012–2013. Komarov sai esimeseks NHL-i mängijaks, kes on sündinud Eestis. Aastatel 2018–2021 mängis ta NHL-is New York Islandersi ridades. 2016. aastal osales ta NHL-i tähtede mängul. Komarovi edukaim hooaeg NHL-is oli 2015–2016, mil ta lõi Maple Leafsi meeskonnas 19 väravat ja andis 17 väravasöötu.

2021. aasta novembris naasis Komarov KHL-i, sõlmides kaheaastase lepingu Peterburi SKA-ga.

Ta tuli Soome koondises mängides 2011. aastal maailmameistriks. 2014. aasta taliolümpiamängudel võitis ta Soome koondisega pronksmedali ja 2022. aasta taliolümpiamängudel kuldmedali.

Viited

Välislingid

 Leo Komarov NHL.com lehel
 Leo Komarov hockeydb.com lehel
 Narvas sündinud Soome hokimees: MM-kuld on kõvem saavutus kui KHL-i tiitel Delfi, 3. mai 2012

Soome jäähokimängijad
Toronto Maple Leafsi mängijad
New York Islandersi mängijad
HK Moskva Dinamo mängijad
Peterburi SKA mängijad
Sündinud 1987